1Ri taung matelluppuloé enneng apparéntanna Arung Asa ri Yéhuda, Baésa arunna Israélié gasai Yéhuda sibawa pakkasse’i kota Rama untu’ lape’i laleng massu muttama’é ri Yéhuda.
2Nanalani Arung Asa ulaweng sibawa péra’ polé ri waramparanna Bolana PUWANGNGE sibawa saorajana arungngé, nanakiringngi lao ri Damsyik ri Bénhadad arung Siria sibawa pasengngéwé,
3"Laono mai tasiyo assisellaongeng pada-pada iya puraé napogau’ tomatowatta. Nasibawang iyaé kirikka ulaweng sibawa péra’ selaku hadiya, sibawa mérai Puwang pettuiwi assisumpungenna sibawa Baésa arunna Israélié, kuwammengngi nagettengngi lisu pasukanna polé ri daéraku."
4Nasitujuini Bénhadad iyaro nattawarengngé nanasuroi parawira-parawirana silaong pasukanna gasai kota-kotana Israélié. Nacauni mennang Iyon, Dan, Abél-Bét-Maakha sibawa sininna kota-kota bokongngé ri Naftali.
5Wettunna naéngkalinga Arung Baésa gau’éro, mappésauni pakkasse’i Rama sibawa salaiwi kotaéro.
6Nainappa napangara Arung Asa sining tau polé ri sininna Yéhuda untu’ makkai batu sibawa aju iya napaké Baésa ri Rama untu’ pakkasse’i kotaéro. Iyaro bahab-bahangngé napakéi Asa untu’ pakkasse’i kota Géba sibawa Mizpa.
7Iyaro wettué laoni Nabi Hanani ri Arung Asa sibawa makkeda, "Nasaba sanréko ri arung Siria, na tenniya ri PUWANG Allataala, teddénni kasempatammu untu’ caui tentarana arung Israélié.
8Dé’ga Sudan sibawa Libia mappunnai tentara iya battowaé sibawa maéga karéta musu enrengngé tentara makkinnyarang? Namuni makkuwaro PUWANGNGE mpérékko apakalang lao ri mennang, nasaba sanréko lao ri Aléna.
9PUWANGNGE jagaiwi sininna linoé untu’ mabbéréyangngi awatangen-Na lao risining tau iya matinulué ri Aléna. Purano tinda’ madonggo, rimakkuwannanaro mappammulai makkekkuwangngé tuli péneddingiko matu musu."
10Iyaro ada-adanna Nabi Hanani mébbui Asa makkuwamani caina angkanna naputtama iyaro nabié ri laleng tarungkué. Iyatoro wettué napanrasa-rasai Asa siyagangngaré tau polé ri ra’ya’na.
11Sininna kajajiyangngé ri laleng apparéntanna Asa polé ri pammulanna lettu ri paccappurenna purani riyoki ri laleng kitta Sejarana Arung-ngarunna Yéhuda sibawa Israélié.
12Ri taung matelluppuloé aséra apparéntanna Asa nakennai lasa iya maseroé ri iya duwa ajéna. Namuni makkuwaro dé’ nasappa pattulung ri PUWANGNGE, sangadinna ri do’toro’é.
13Duwattaung ri munrinna matéi.
14Rirampa-rampaiwi ujuna iya riyébbué polé ri rampa-rampaé sibawa wangi-wangiyangngé, nainappa ritampung ri tampung arung-ngarungngé ri Kota Daud. Na untu’ pakalebbii palluwa’i ra’ya’é api iya battowa senna’é.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn